Author: Dana Tekulová
Last saved by: Jana Petrovičová

Návrh
na vyňatie podprogramu 05T06 Projekty na pomoc krajanom Ministerstva kultúry Slovenskej republiky z medzirezortného programu Oficiálna rozvojová pomoc a jeho následné preklasifikovanie na samostatný program v programovej štruktúre
rozpočtu Ministerstva kultúry Slovenskej republiky

	Smernica pre štatistické výkazníctvo Výboru pre rozvojovú pomoc definuje krajiny a územia, ktoré sú - ako rozvojové krajiny - oprávnené prijímať oficiálnu rozvojovú pomoc a krajiny transformujúce sa, ktoré môžu byť prijímateľmi oficiálnej pomoci.

	Oficiálna rozvojová pomoc sa definuje ako toky, ktoré prúdia do krajín uvedených v Časti I Zoznamu Výboru pre rozvojovú pomoc (príloha č. 1). Určená je predovšetkým na posilňovanie hospodárskeho rozvoja a sociálnej starostlivosti v cieľových krajinách. Podľa formy pomoci možno rozlíšiť humanitárnu, post-humanitárnu a rozvojovú pomoc vo finančnej, tovarovej alebo technickej podobe.

	Zásady MK SR pre poskytovanie a vyúčtovanie finančných príspevkov poskytovaných z účelových prostriedkov viazaných v rozpočtovej kapitole MK SR na podporu kultúrnych aktivít zahraničných Slovákov špecifikujú oblasti podpory krajanských organizácií a inštitúcií zahraničných Slovákov. Podpora je smerovaná k posilneniu identity krajanov v zahraničí a ich vzájomných vzťahov so Slovenskom a propagácii Slovenskej republiky v nasledovných oblastiach:

•	tvorba a šírenie kultúrnych hodnôt, najmä výstavy, prezentácie slovenskej kultúry prostredníctvom krajanských spolkov, tvorba programov, literárno – dramatické, hudobné kompozície, jazykové a vlastivedné súťaže o Slovensku, podpora krajanských festivalov, prehliadok pôvodného slovenského umenia,
•	ochrana a rozvoj kultúrneho dedičstva, najmä kurzy tvorcov kultúry, choreografov, dramaturgov, režisérov, literátov, majstrov ľudovej umeleckej výroby, tvorivé pobyty zamerané na prácu s mládežou , výskumná činnosť,
•	zahraničné aktivity a medzinárodné aktivity, ktoré výrazným spôsobom prispievajú k reprezentácii slovenskej kultúry vo svete, najmä podpora krajanskej periodickej i neperiodickej tlače a elektronických médií, vzdelávacie programy v kultúre, najmä sympózia, semináre, diskusné programy, prednášky,
•	materiálno-technická pomoc, najmä nákup technického vybavenia, softvéru so slovenským jazykovým korektorom, kníh, časopisov, novín a učebných pomôcok, technických zariadení pre kultúrne účely.

Od obdobia oddelimitovania finančných prostriedkov určených na podporu kultúrnych aktivít krajanov z Ministerstva zahraničných vecí Slovenskej republiky v roku 2000 (Delemitačným protokolom č. 1/2000 z 29.02. a 15.05.2000 nadväzne na uznesenie vlády SR č. 1146 zo dňa 22.12.1999) do rozpočtovej kapitoly Ministerstva kultúry Slovenskej republiky, boli tieto účelové prostriedky viazané v účelovom transfere, neskôr v rámci samostatného programu ministerstva kultúry.

Administratívne pričlenenie terajšieho podprogramu do medzirezortného programu pod gestorstvom Ministerstva zahraničných vecí Slovenskej republiky spôsobilo problémy v identifikovaní postupu pri poskytovaní finančných prostriedkov cieľovým krajinám (poskytovanie finančných prostriedkov v súlade so smernicou uplatňovanou rezortom zahraničných vecí, alebo realizácia finančných vzťahov v súlade so zásadami ministerstva kultúry, ktoré sme uplatňovali v predchádzajúcom období).

Uplatnenie princípov obsiahnutých v smernici by malo za následok obmedzenie okruhu možných prijímateľov pomoci, ktorí sa s požiadavkou o podporu kultúrnych aktivít v rámci konkurzu už na ministerstvo kultúry obrátili. Znamenalo by to vylúčenie napr. krajanských organizácií z Belgicka, Francúzska, Švédska, ..., neberúc v úvahu skutočnosť, že poskytovaná pomoc svojím určením (tanečné festivaly, divadelné prehliadky, jazykovedné súťaže, ...) nezodpovedá charakteristike oficiálnej rozvojovej pomoci.

	Vzhľadom na uvedené skutočnosti - po konzultácii s gestorom programu – navrhujeme vyňatie podprogramu Projekty na pomoc krajanom Ministerstva kultúry Slovenskej republiky s finančným objemom 3 500 000.- Sk z programu Oficiálna rozvojová pomoc a jeho následné preklasifikovanie na samostatný program v programovej štruktúre rozpočtovej kapitoly ministerstva kultúry.

	Po odsúhlasení navrhovaných zmien sa bude použitie a vyúčtovanie finančných prostriedkov riadiť Zásadami MK SR (schválenými MF SR) pre poskytovanie a vyúčtovanie finančných príspevkov poskytovaných z účelových prostriedkov viazaných v rozpočtovej kapitole MK SR na podporu kultúrnych aktivít zahraničných Slovákov.